A. Le Coq arena

A. Le Coq arena (taip pat Lilekiulos stadionas) – futbolo stadionas Taline, Estijoje. Be futbolo rungtynių, rengiami kiti įvairūs renginiai ir koncertai. Stadione namų rungtynes žaidžia Estijos vyrų futbolo rinktinė ir „FC Flora Tallinn“ futbolo klubas. Futbolo rungtynėms skirtų sėdimų vietų yra 9692, su galimybe padidinti iki 10 300, koncertų metu sėdimų vietų skaičius gali siekti iki 25 000. Pavadintas pagal Estijos alaus daryklą „A. Le Coq“. Istorija Nacionalinio futbolo stadiono statybos klausimas Estijoje iškilo XX a. 10-ojo dešimtmečio pabaigoje, kai tapo aišku, jog Kadriorgo stadionas nebeatitinka tarptautinių futbolo standartų. Stadiono projektui vadovavo FC Flora, kuri 1998 m. pateikė Talino miesto tarybai prašymą leisti statyti naują stadioną Kitsekiulos rajone, netoli Lilekiulos. Gavusi leidimą, „Flora“ išsinuomojo sklypą 99 metams, o statybos prasidėjo 2000 m. spalį. Stadioną suprojektavo estų architektas Haldo Oravas. Statybos vyko itin sparčiai, nes stadioną reikėjo užbaigti iki 2001 m. birželio, kad Estijos rinktinei nereikėtų pasaulio čempionato atrankos namų rungtynių žaisti Suomijoje ar Latvijoje. Stadionas buvo baigtas praktiškai paskutinę akimirką – leidimas naudoti išduotas rungtynių su Nyderlandais dieną, o paskutinės sėdynės sumontuotos likus kelioms valandoms iki rungtynių pradžios. Oficialiai stadionas atidarytas 2001 m. birželio 2 d. 2002 m. FIFA pasaulio čempionato atrankos rungtynėmis tarp Estijos ir Nyderlandų. Pirmąjį įvartį naujajame stadione pelnė Andres Oper, tačiau rungtynes 4:2 laimėjo Nyderlandai. 2002 m. sausį stadiono pavadinimo teises įsigijo „A. Le Coq“. 2012 m. „FC Flora“ perdavė viso futbolo komplekso, įskaitant stadioną, nuosavybės teises Estijos futbolo asociacijai. Vėliau paaiškėjo, kad sandorio vertė viršijo 12 mln. eurų. 2018 m. rugpjūčio 15 d. surengtos UEFA Supertaurės rungtynės – Madrido derbis tarp „Real“ ir „Atletico“ komandų. Ta proga rekonstruotame stadione sėdimų vietų skaičius išaugo iki 15 tūkst. Futbolo kompleksas Lilekiulos stadionas yra Lilekiulos futbolo komplekso dalis. Kompleksą taip pat sudaro dvi natūralios vejos aikštės, dvi dirbtinės dangos aikštės, iš kurių viena yra 1198 vietų Sportland arena (dar žinoma kaip A. Le Coq miniarena), bei uždara futbolo arena EJL Jalgpallihall. Šaltiniai